b'\n_START_ARTICLE_\nCharr\xc3\xbaa\n_START_PARAGRAPH_\nCharr\xc3\xbaa, indijanski narod porodice Charruan porijeklom iz Urugvaja, odakle su se nakon \xc5\xa1to su do\xc5\xa1li do konja prodrli u podru\xc4\x8dje Argentine. Charrue po kulturi pripadaju podru\xc4\x8dju Pampa, kao i plemena Huarpe, Chana-Mbegua, Querandi, Minuane, Puelche, Pehuenche, Poya i Tehuelche. Staroj izvornoj charrua-kulturi ekonomija se temelji na lovu nandua i jelena, te sakupljanju divljeg vo\xc4\x87a, korijenja, nanduovih jaja. _NEWLINE_Uz obalu su Charrue imali kanue du\xc5\xbeine 12 hvati (21.9 metara) i bavili se ribolovom sa mre\xc5\xbeama, a ribu su znali i su\xc5\xa1iti i konzervirati za kasniju upotrebu._NEWLINE_Od oru\xc5\xbeja su imali bole, luk i strijelu sa kamenim vr\xc5\xa1kom, pra\xc4\x87ku i kratka koplja, koja su zamijenili dugim kopljem nakon \xc5\xa1to je uveden konj. Kolibice su im bili vjetrobrani od \xc4\x8detiri u tlo zabijena kolca, prekrivene rogo\xc5\xbeinom od trave, bez stropova, da bi kasnije konstruirali kolibe od granja, dijelom prekrivene ko\xc5\xbeama._NEWLINE_Odje\xc4\x87a se sastojala od krznenog ogrta\xc4\x8da ure\xc5\xa1enog geometrijskim figuricama i kratke ko\xc5\xbene suknjice. Tetoviranje je bilo uobi\xc4\x8dajeno, a kitili su se i perjem i nosili narukvice od ribljih kostiju._NEWLINE_Charrue su bili poligamni, ali ne \xc4\x8desto, dok rastave bijahu rijetke.'